Kawża C‑208/15

Stock ‘94 Szolgáltató Zrt.

vs

Nemzeti Adó- és Vámhivatal Dél-dunántúli Regionális Adó Főigazgatósága

(talba għal deċiżjoni preliminari, imressqa mill-Kúria)

“Rinviju għal deċiżjoni preliminari – Taxxa fuq il-valur miżjud – Direttiva 2006/112/KE – Kooperazzjoni integrata – Għoti ta’ finanzjament u kunsinni ta’ attiv kurrenti neċessarju għall-produzzjoni agrikola – Provvista waħda u kumplessa – Provvisti distinti u indipendenti – Provvista anċillari u provvista prinċipali”

Sommarju – Sentenza tal-Qorti tal-Ġustizzja (Il-Ħames Awla) tat-8 ta’ Diċembru 2016

Armonizzazzjoni tal-leġiżlazzjonijiet fiskali – Sistema komuni ta’ taxxa fuq il-valur miżjud – Kunsinna ta’ oġġetti – Provvista ta’ servizzi – Tranżazzjonijiet komposti minn diversi elementi – Għoti ta’ self intiż għax-xiri ta’ oġġetti agrikoli u għall-kunsinna ta’ dawn l-oġġetti fil-kuntest ta’ kooperazzjoni agrikola integrata – Tranżazzjoni li tista’ titqies bħala provvista waħda – Evalwazzjoni mill-qorti nazzjonali

(Direttiva tal-Kunsill 2006/112, Artikolu 1(2))

Id-Direttiva 2006/112, dwar is-sistema komuni ta’ taxxa fuq il-valur miżjud, għandha tiġi interpretata fis-sens li:

– kooperazzjoni agrikola integrata li tipprevedi li operatur ekonomiku jikkunsinna oġġetti lil bidwi u jagħtih self intiż għax-xiri ta’ dawn l-oġġetti, tikkostitwixxi tranżazzjoni waħda għall-finijiet ta’ din id-direttiva, li fiha l-kunsinna tal-oġġetti hija l-provvista prinċipali. L-ammont taxxabbli ta’ din it-tranżazzjoni waħda huwa kkostitwit kemm mill-prezz ta’ dawn l-oġġetti kif ukoll mill-interessi mħallsa fuq is-self mogħti lill-bdiewa;

– il-fatt li integratur jista’ jipprovdi lill-bdiewa servizzi supplimentari jew jista’ jixrti l-produzzjoni agrikola tagħhom huwa irrilevanti fir-rigward tal-klassifikazzjoni tat-tranżazzjoni inkwistjoni bħala tranzażżjoni waħda, għall-finijiet tad-Direttiva 2006/112

Fil-fatt, fl-ewwel lok, peress li l-kooperazzjoni integrata hija rregolata mill-prinċipju li l-integratur jagħti self lil persuna integrata, li hija tista’ tuża biss sabiex tixtri attiv kurrenti mingħand l-integratur, l-għoti ta’ tali self ma jikkostitwixxix provvista li għandha interess awtonomu mill-perspettiva tal-persuni integrati, sa fejn dawn ir-riżorsi finanzjarji ma jistgħux jintużaw b’mod liberu. Fit-tieni lok, peress li l-integratur ma għandhux awtorizzazzjoni sabiex jaġixxi bħala stabbiliment ta’ kreditu, huwa ma jistax jagħti self lill-persuni integrati mingħajr dan is-self ma jkun intiż għax-xiri tal-attiv kurrenti tagħhom. Fit-tielet lok, il-kunsinna tal-attiv kurrenti u s-self għandhom l-istess għan ekonomiku, jiġifieri, essenzjalment, il-ħolqien ta’ sostenn finanzjarju u loġistiku għall-bdiewa, li jippermettilhom jeżerċitaw attività ta’ produzzjoni agrikola. F’dawn iċ-ċirkustanzi, il-kunsinna ta’ dan l-attiv kurrenti tikkostitwixxi, għall-persuni integrati, il-provvista prinċipali fi ħdan il-kooperazzjoni integrata, sa fejn il-bdiewa jkunu jistgħu jkomplu l-attività agrikola tagħhom permezz ta’ dan l-attiv. Għaldaqstant, il-kisba ta’ self għall-akkwist ta’ dan l-attiv tikkostitwixxi, għal dawn il-bdiewa, mhux għan fih innifsu, iżda biss mezz li jippermetti lil dawn tal-aħħar jakkwistaw l-attiv kurrenti neċessarju għall-produzzjoni agrikola tagħhom.

F’dan ir-rigward, hija l-qorti nazzjonali li għandha tivverifika jekk il-kooperazzjoni integrata effettivament tirrappreżentax dan l-għan ekonomiku, kif ukoll li tistabbilixxi jekk il-kunsinna tal-attiv kurrenti hijiex ta’ tali importanza fundamentali għall-persuni integrati. Jekk dan kellu jkun il-każ, il-kunsinna tal-attiv kurrenti u l-għoti ta’ self intiż għax-xiri ta’ dan l-attiv għandhom jitqiesu li jikkostitwixxu tranżazzjoni kumplessa waħda għall-finijiet tat-taxxa fuq il-valur miżjud, peress li l-provvista prinċipali tkun il-kunsinna ta’ dan l-attiv.

Fl-aħħar nett, fir-raba’ lok, il-fatt li integratur jista’, b’mod volontarju, joffri servizzi supplimentari lill-persuni integrati kif ukoll jixtri l-produzzjoni agrikola tagħhom huwa irrilevanti għal din is-soluzzjoni.

(ara l-punti 31‑39 u d-dispożittiv)